b'\n_START_ARTICLE_\nNikolai August Zilliacus\n_START_PARAGRAPH_\nNikolai (Niklas) August Zilliacus (29. syyskuuta 1828 K\xc3\xa4kisalmi \xe2\x80\x93 23. helmikuuta 1893 Viipuri) oli viipurilainen opettaja, sanomalehtimies ja kirjanpainaja._NEWLINE_N. A. Zilliacus syntyi henkikirjuri ja kuvernementinsihteeri Petter Vilhelm Zilliacuksen perheeseen. H\xc3\xa4n k\xc3\xa4vi koulua K\xc3\xa4kisalmessa ja Viipurissa ja kirjoitti ylioppilaaksi Helsingiss\xc3\xa4 vuonna 1845. Zilliacus opiskeli Helsingin yliopistossa ja valmistui filosofian maisteriksi vuonna 1853. Sen j\xc3\xa4lkeen h\xc3\xa4n ty\xc3\xb6skenteli opettajana useissa viipurilaiskouluissa, kunnes vuonna 1874 keskittyi teht\xc3\xa4viins\xc3\xa4 kirjapainonomistajana ja sanomalehdenkustantajana, ja samalla my\xc3\xb6s kunnallisten asioiden hoitoon. Zilliacus oli Viipurin kaupunginvaltuuston j\xc3\xa4sen vuosina 1876 ja 1879\xe2\x80\x931893 ja vuosina 1876\xe2\x80\x931878 h\xc3\xa4n toimi kaupungin kassanhoitajana._NEWLINE_Zilliacus osti vuonna 1859 Johannes Alfthanin ja vuonna 1861 Cedervallerin kirjapainot, jotka h\xc3\xa4n siirsi Vartiotorninkadun varrella omistamaansa taloon. Vuonna 1870 kirjapainoon hankittiin uusi pikapainokone. Vuonna 1871 Zilliacus hankki my\xc3\xb6s pienen kivipainon, jonka h\xc3\xa4n vuonna 1878 siirsi Pietariin ja vuonna 1882 myi Georg Hildille. Painon faktorina ty\xc3\xb6skenteli vuodesta 1874 l\xc3\xa4htien Robert Ahlstedt ja vuodesta 1882 Johan Malmqvist._NEWLINE_Kirjapainon p\xc3\xa4\xc3\xa4tuotteita olivat sanomalehdet. Se painoi Viipurin suomalaisen kirjallisuusseuran julkaisemaa Otavaa (1860\xe2\x80\x931863), Zilliacuksen kustantamia ja aluksi toimittamiakin Wiborgs Tidningi\xc3\xa4 (1864\xe2\x80\x931881) ja Ilmarista (1866\xe2\x80\x931872 ja 1874\xe2\x80\x931888), Rietrikki Pol\xc3\xa9nin Suomenlehte\xc3\xa4 (1872\xe2\x80\x931874) sek\xc3\xa4 Wiborgsbladetia (vuodesta 1882). Vuonna 1881 painettiin J. H. Erkon kirjallista kuukausilehte\xc3\xa4 Ilmi\xc3\xb6t\xc3\xa4. Lis\xc3\xa4ksi tuotettiin melkoinen m\xc3\xa4\xc3\xa4r\xc3\xa4 kirjoja._NEWLINE_Zilliacuksen kuoltua yrityst\xc3\xa4 johti h\xc3\xa4nen leskens\xc3\xa4 Sofie o.s. S\xc3\xb6derhjelm, jonka aikana kirjapainon toimintaa jouduttiin supistamaan. Sofie Zilliacus kuoli vuonna 1917, ja seuraavana vuonna paino myytiin Julie Svendbladille. H\xc3\xa4nen aikanaan sen liikenimen\xc3\xa4 oli edelleen N. A. Zilliacuksen kirjapaino, N. A. Zilliacus tryckeri.'